**MÉG HÁROM MÉRKŐZÉS!**

Csapatunk a REAC Futball csapata a Budapest I. osztályban lejátszotta idegenben tegnap este az utolsó elmaradt mérkőzését az Újbudai Voyage csapata ellen. A találkozónak a favoritja abszolút a mi csapatunk volt, hisz mi a bajnoki címért küzdünk ők pedig már kiestek a bajnokságból. Csapatunkat tovább sújtja a sérüléshullám, így sajnos megint más összeállításban léptünk pályára. Esős időben, műfüvön, villanyvilágítás mellett kezdődött a találkozó. Amint várható volt azonnal magunkhoz vettük a kezdeményezést. Fölényünket az első félidőben az is jelezte, hogy ellenfelünk gyakorlatilag át sem lépte térfelünket, kapusunknak nem kellett a játékba avatkozni. Fölényünk rendkívül nyomasztó volt, az ellenfél a kapujától 30-40 méteres sávban védekezett 10 emberrel. Most már leírhatom a szokásos hibánk jelentkezett az első félidőben, mert rendkívül gyatra, rossz volt a helyzetkihasználásunk. Egymás után hagytuk ki a kisebb-nagyobb helyzeteket, bizony még négy méterről sem sikerült gyakorlatilag az üres kapuba találnunk. Szemérmesen elhallgatom játékosaink nevét, akik nem tudták a kecsegtető helyzeteinket gólra váltani. Sokan voltak! A 41. percben azonban már a sok kihagyott helyzet ellenére sem volt mentség vetélytársunknak. Kasza Dani passzol a 16-on belülre Somogyi Bálintnak, akit az ellenfél játékosa hátulról megrúgott, így jogos 11-es következett. A büntetőt Kasza Dani biztosan értékesítette. 1:0. Az eredmény a szünetig nem változott, így 1:0-s vezetésünknél vonultunk a szünetre. Ugyan nem voltam benn az öltözőben, de információim szerint igen komoly fejmosást kaptak a srácok a vezetőedzőnktől. A mérkőzésre kilátogató szurkolóink véleménye alapján is jobb játékot és több gólt vártak a második félidőben. Drukkereink ezt meg is kapták. A második félidő elején a 47. percben megszületett második gólunk. Az ellenfél kapuja előtti kavarodás, a labda a 16-os vonal környékén álló Somogyi Bálinthoz kerül, aki nagyszerű felsősarkos lövéssel megszerzi második találatunkat. 2:0. A játék képe továbbra sem változott, óriási mezőnyfölény, ellenfelünk át sem lépte térfelünket. Erőfeszítéseink a 62. percben újabb gólt eredményezett. Jobboldali akció, Kasza Dani bead a nagy kavarodásban a felperdülő labda az ötösön álló Popov Patrikhoz kerül, aki befejeli. 3:0. Popov Patrik azonban úgy gondolja, hogy még jó lenne gólt szerezni ezért a 66. percben újból betalált. A 66. percben nagyon szép akció, Pesti Dávid remek beadása a hosszú ötösön álló Popov Patrikot találja meg, aki pompás fejessel megszerzi 4. találatunkat. 4:0. A 76. percben jön az ötödik gól. Jobboldali beadás, röviden szabadítanak fel a védők, majd baloldali beadás, szintén rosszul szabadítanak fel a védők, így a labda a kaputól középen 13 méterre helyezkedő Bartucz Martin elé kerül, aki már nem hibáz és védhetetlenül lő a kapu jobb oldalába. 5:0. Ellenfelünk teljesen elkészült erejével, így már a védekezésre sem maradt energiájuk. Nagyon szép akció, Popov Patrik kényszerítőzik Kasza Danival és a visszakapott labdát estében is biztosan 11 méterről a hálóba juttatja. 6:0. Bizony ez mesterhátmas! Hogy még is legyen egy kis slusszpoén a 81. percben Popov Patrik „mesternégyest” ér el. Baloldali beadás, Popov Patrik átveszi a labdát, egy lövő csel a védőt elfekteti és utána magabiztosan 13 méterről a hálóba helyez. 7:0. Pepe! Remélem ezekből a gólokból egy legalább marad a Kelen SC elleni sorsdöntő mérkőzésre is. Több gól nem esett, a kapunkat talán raktárnak is kiadhattuk volna, hisz az ellenfél egyáltalán nem veszélyeztetett, így ilyen arányban is megérdemelten nyertük meg a mérkőzést.

Lászka Balázs vezetőedző értékelése:

Magabiztos játékkal győztünk. A második félidőben jó teljesítményt nyújtottunk.

Külön köszönet jár szurkolótáborunknak, akik az esős időben is végig bíztatták csapatunkat. A tabella nem változott, nem is érdekes hisz tudjuk, hogy nekünk minden meccsünket meg kell nyerni és akkor mi vagyunk a bajnokok. Három mérkőzésünk van hátra. A következő találkozó hazai pályán szombaton 19h-kor a 43. számú Építők ellen játsszuk le.

.

Várjuk Kedves Szurkolóinkat a következő hazai mérkőzésünkre is!

HAJRÁ REAC!

Kiss István György